নোয়াখালী, ১১ জুলাই (শীর্ষ নিউজ ডটকম): নোয়াখালী শহরতলীর মাইজদীতে অপহরণের ৯ দিন পর হিন্দু নববধূ কলেজ পড়ুয়া মিলি রানী শীলকে (২২) রোববার উদ্ধার করেছে পুলিশ। এ ঘটনায় আটক প্রেমিক কাজী মুনতাসির রোমিওকে আজ সোমবার জেলহাজতে পাঠানো হয়েছে।   স্থানীয় সূত্র জানায়, মাইজদী নাপিতের পুলের মানিক চন্দ্র শীলের মেয়ে কলেজ পড়ুয়া মিলি রানী শীলকে গত ২৯ মে তার পরিবার চট্টগ্রাম মীরসরাইয়ের সত্যজিত শর্মা নামে এক স্কুল শিক্ষকের সাথে বিয়ে দেয়। বিয়ের ১ মাস পর গত ২ জুলাই স্থানীয় লক্ষ্মী নারায়ণপুর গ্রামের আয়ুব আলীর (সাবেক  কমিশনার) ছেলে কাজী মুনতাসির রোমিওর হাত ধরে পালিয়ে যায়। এ ঘটনায় রোববার মেয়ের পিতা মানিক চন্দ্র শীল বাদী হয়ে রোমিওকে আসামি সুধারাম থানায় একটি অপহরণ মামলা দায়ের করেন। মামলার পর রাতে পুলিশ গোপন সংবাদের ভিত্তিতে সুবর্ণচরের চরবাটা রোমিওর বোনের বাড়ি থেকে তাদের উভয়কে আটক করে। আজ সোমবার দুপুরে রোমিও ও মুসাফিকা হোসেন মিলিকে (বর্তমান নাম) আদালতে প্রেরণ করলে বিজ্ঞ আদালত প্রেমিক রোমিওকে জেলহাজতে প্রেরণ করেন। এ ঘটনায় এলাকায় ব্যাপক চাঞ্চল্য সৃষ্টি করেছে।  এ ব্যাপারে তদন্তকারী কর্মকর্তা এসআই ইয়াছিন জানান, হিন্দু  মেয়েটি গত ৩০ জুন কোর্টে এভিডেভিটের মাধ্যমে মুসলমান হয়ে রোমিওকে বিয়ে করেছে।  (শীর্ষ নিউজ ডটকম/প্রতিনিধি/এইউ/আরআর/২১.৩৩ ঘ.)